
En bog om sammenhænge, mening, resonans,


eksistentiel tryghed og ledelse.










Indledning



Bogens omdrejningspunkter:


”Kunsten at være” er titlen på denne bog. Titlen antyder på samme tid det simpleste i verden og det mest komplekse i livet og livet og verden er netop centrale omdrejningspunkter for denne bog.


Det at være til i verden er jo på den ene side defineret ved at trække vejret i en årrække indtil man en dag ånder ud. Længere er den jo i og for sig ikke.


Vi kan vælge at tilstræbe at være sunde og retfærdige undervejs. Vi kan forsøge at sætte et aftryk på verden og gøre en forskel for os selv og andre undervejs. Vi kan være ligeglade og selviske. Vi kan gøre vores bedste og forsøge at blive den bedste udgave af os selv. Enkelte af os kan få en nobelpris og andre kan redde nogen fra at dø. Vi kan blive rige og magtfulde og være med til at vedtage nye love. Vi kan tage ting og mennesker for givet, være skeptiske hele livet eller fortryde ting vi har gjort. Vi kan være opofrende hele livet og investere alt hvad vi ejer og har i at verden skal blive et bedre sted at være. Vi kan bruge størstedelen af vores tid på at undersøge, hvorfor det gik som det gik, hvad årsagen til ting var og ikke mindst hvis skyld det hele var.


Men selve det at ”være til” er i hvert fald i èn sproglig betydning blot et udtryk for at være i stand til at trække været i tid og tid er netop et andet centralt omdrejningspunkt for denne bog.


I en anden sproglig betydning henviser det ”at være” eller ”Kunsten at være” til evnen til at være til, i det vi opfatter som en mere egentlig forstand. Væren bliver i denne betydning til et mere eksistentielt anliggende, som henviser til muligheden for at leve et mere meningsfuldt liv og meningsfuldhed bliver derfor også et centralt omdrejningspunkt for denne bog.


Livet, verden, tiden og meningsfuldheden er omdrejningspunkter for ”Kunsten at være”. Så langt så godt.





Formål:





Enhver god lov starter med en formålsparagraf. Enhver god bog starter med bevidstheden om, hvad man vil med bogen. Så hvad er formålet med denne bog egentlig, skal man vel spørge sig selv. Formålet er simpelt og komplekst.


Formålet er simpelthen at få et bedre liv, hvor man med sindsro smiler mere til og over tilværelsen. Et bedre liv både for læseren og forfatteren. Forfatteren (i dette tilfælde mig) skal få et bedre liv, fordi denne bog i alt for mange år nu har trængt sig på og trænger til at komme til udtryk. Formålet for mig som forfatter er således ikke (og man skal nogle gange forstå ting gennem deres modsætning altså i form af hvad de ikke er) at heale eller helbrede noget indeni mig selv. Formålet er ikke at hèle, men snarere at dele. Dele refleksioner med andre. Dele tanker til glæde for andre. Formålet er ikke at sælge en masse bøger og blive rig og kendt. Formålet er ikke at blive årets oplægsholder i 2028 eller få sit eget show. Formålet er ikke at skabe en platform for noget andet og større. Formålet er ikke vækst.


Formålet er bevidsthed. Bevidsthed både for forfatter og læser. Bevidsthed om at være til. Bevidsthed om at balancere trangen til meningsfuldhed i forhold til erkendelsen af, at vi blot er til, i tid, i verden. Altså det at ville noget med sit liv velvidende at uanset hvad vi gør, så er vi i virkeligheden ikke ret vigtige. Når man har erkendt dette og kan indtage denne erkendelse til morgenmad med et smil, så har man blik for, hvad formålet med denne bog er.


Formålet for læseren er ikke øget bevidsthed eller øget erkendelse eller selvudvikling eller evnen til at blive en bedre udgave af sig selv.


Formålet for læseren er at erkende og genkende.


Erkende og genkende strukturer og mønstre i tilværelsen og minde sig selv om det simple i at være til i verden uden at miste smilet, glæden eller modet. Det simple opfattes nemlig ofte som det samme som det ligegyldige. Hvis vi kigger ind i at vi, når alt kommer til alt, blot er dråber i tidens uendelige hav, så kan det forekomme ligegyldigt, hvad vi gør. Vi kunne blive ramt af ”Tilværelsens ulidelige ligegyldighed”. Men dette er slet ikke pointen eller formålet.


Formålet er at blive i stand til at smile til og over ligegyldigheden og netop have lysten og modet til at kaste sig ud i alverdens velmenende projekter, på godt og ondt, med alt hvad man ejer og har, selv om man godt ved, at det ikke ændrer noget i universel forstand. Gør det alligevel, men gør det med et smil. Gør det ikke på trods. Historien har i øvrigt skånsesløst vist os at verden sjældent bliver et bedre sted at være pga. menneskelige tiltag. Men igen skal jeg minde om at bogens formål ikke er at få verden til at blive et bedre sted at være. Formålet for læseren er ikke at redde verden, men at finde modet til at erkende, at vi bluffer os selv, når vi tror, vi er ved det. Tiden går og ting sker. Vi tror, vi er herrer over alt muligt, men enhver naturkatastrofe, enhver tsunami, ethvert jordskælv, enhver pandemi, enhver krig og enhver uforklarlig sorg og smerte vidner om, at vi principielt er prisgivne. For at læse videre i denne bog skal man kunne skimte frihedens mulighed forude. Man skal lige nu kunne finde modet til at stå ved, at det er sådan, det er, for ellers vil man lægge bogen fra sig netop nu. Denne bog er ikke for folk, som vil lulles i søvn og pakkes ind i forestillingen om, at vi kan udgøre hinandens psykologiske tryghed. Det kan vi ikke. Så er der noget, vi ikke har erkendt eller noget vi ikke har villet tage med os på livets vej. Vi er principielt alene med vores sind og smerter, det ved alle, men vi bestemmer selv, hvordan vi vil forholde os til dette faktum.


Heri ligger frihedens mulighed.


Vi kan lige så godt smile over det og gå afmagten i møde, som vi kan blive i dårligt humør over det. Vi kan godt blive bedre til at være i verden og i livet uden at bluffe os selv. Mennesker får et bedre liv hele tiden. Formålet med denne bog er at bevare motivationen til at blive bedre til at være på disse betingelser. Hvis du som læser, på nuværende tidspunkt, i det mindste kan være nysgerrig på refleksioner over, hvordan man bliver i stand til dette, så er det en god ide at læse videre. Ellers vil jeg anbefale at du dropper denne bog.





Videnskabsteoretisk bagland:





Bogens videnskabsteoretiske bagland er funderet i fænomenologi og hermeneutik.


Fænomenologien skinner igennem, fordi den minder om den meningsrigdom, der altid allerede er forud for oplevelsen og fortolkningen af fænomenet. Fænomenologien tilstræber at beskrive, det som viser sig for en bevidsthed. Fænomenologien beskæftiger sig således med erkendelsen, af det der viser sig og således med oplevelsen af det der forekommer. Det der forekommer, ikke alene i form af genstande og hændelser, men også i form af tilstande, stemninger, sansning og følelser. ”Kunsten at være” har rødder i fænomenologien, fordi denne viser hen til sammenhængen mellem mennesket og verden. Den viser hen til forholdet til verden. Fænomenologien retter opmærksomheden imod den taknemmelighed, igennem hvilken man kan vælge at tilgå verden. Man kan med mening stille sig taknemmelig, i forhold til livet i erkendelsen af det som verden, i og ved sig selv, lader komme til syne. Al den mening der alene med sit tilstedevær viser sig i form af nærvær, kærlighed, æstetik, natur og glædesfyldte stemninger, kan ingen anden rigdom udkonkurrere.


Fænomenologien minder os tillige om vores tilhørsforhold. Vores tilhørsforhold til verden og til andre. Fænomenologien minder os om, at vi er til i tid i forhold til noget andet end os selv. Med fænomenologien som inspiration mindes vi om, at der er noget andet, vi kan afstemme os i forhold til. Det vi kaster ud i livet og verden af projekter afstemmes. Fænomenologien forebygger således den altoverskyggende herskende fremmedgørende folkesygdom, som viser sig som ligegyldighed og meningsløshed i oplevelsen af at verden forstummer. Hvis ikke der altid allerede er et noget, i forhold til hvilket det vi bringer ind i livet afstemmes, så vil risikoen for oplevelsen af tomhed, meningsløshed og ligegyldighed stige. Først i forhold til noget andet end os selv vil spændinger kunne opstå. Vi kan godt forstå os selv som et forhold, der forholder sig til sig selv, men denne forståelse slår ikke mange gnister an (Resonans). Fænomenologien henviser os på ny til oplevelsen af sammenhæng i verden med andre (OAS).


Hermeneutikken skinner igennem som erkendelsen af at måden at forstå verden på altid allerede er et (for)fortolket forhold.


Det som viser sig for os (fænomenet) opleves altid igennem et filter af for-forståelse. Vi ser, mærker og oplever ikke fænomener ens. Vi oplever dem ikke engang ens selv fra gang til gang. Vores oplevelser er f.eks. defineret af stemninger, ressourcer, stress og belastningsgrad.


Vi fortolker således automatisk, det som tilværelsen bringer og udlægger det herefter i lyset af tolkningen af fænomenets betydning. Udlægningen tolkes igen af andre og af os selv. Vi bliver f.eks. undertiden overraskede over, hvordan en tanke kommer til udtryk, når vi siger den højt (det lød meget bedre inde i mit hoved fænomenet). Fænomenet fortolkes, udlægges og fortolkes igen og endnu et (meta) lag bliver nu genstand for fortolkningens mulighed. Den trænede tager sin egen tolkning og udlægning i betragtning, alt imens tolkningen udlægges på ny. Der opstår hermed en hermeneutisk cirklen i form af tolkningens tolkning af udlægningen, som danner afsæt for kommende udlægninger og så fremdeles. Dette kan måske illustreres således:


Hermeneutisk cirklen:

Udlægningen af bogens videnskabsteoretiske bagland skal med andre ord her tjene det optimistiske og taknemmelige formål at henlede opmærksomheden på tilsynekomsten af en meningsrigdom, sammenhæng, samklang og en genklang i forståelsen af mødet med verden. Der er altid allerede uendelige grunde til at være taknemmelig, alene overfor det forhold at man er til. Fænomenologien understøtter teoretisk dette forhold og hermeneutikken kan bidrage til at forstå hvordan vi begriber dette forhold.



Filosofisk bagland:


Bogens filosofiske bagland bygger primært på værker af Heidegger, Kierkegaard, Løgstrup, Kant, Nietzsche, Husserl og Wittgenstein.



Psykologiske bagland:


Bogens psykologiske bagland er primært inspireret af værker af G.H. Mead, C. G. Jung, Vygotskij, Leontjev, Svend Brinkmann og H.H. Olesen.



Sociologisk bagland:


Bogens sociologiske bagland er primært funderet i værker af Hartmut Rosa.



Skønlitterært bagland:


Bogens skønlitterære bagland er inspireret af forfattere som Herman Hesse, H. Pontoppidan, Milan Kundera og Peter Høeg ligesom instruktører som Godfrey Reggio, F. F. Coppola og Christoffer Boe har været en stor inspirationskilde.





Bogens opbygning:





For overblikkets skyld og for at gøre bogen mere tilgængelig og interessant for den enkelte læser bygges den op i form af refleksioner over forskellige perspektiver over ”Kunsten at være”. Bogen inddeles derfor i kapitler med forskellige perspektiver på dette i form af f.eks. ”Kunsten at være … ærlig”. ”Kunsten at være … leder”. Kunsten at være … sig selv”. Kunsten at være … modig”, ”Kunsten at være … kærlig” etc.


Kapitlerne som til stadighed skal illustrere del-elementer ved selve bogens grundlag, nemlig ”Kunsten at være” er blot for at gøre bogen mere spiselig. Bogen handler om ”Kunsten at være” i forskellige afskygninger. Bogen er på ingen måde et udtømmende opslagsværk om de forskellige livstemaer, men perspektiverne og refleksionerne kan læses særskilt og forhåbentlig skabe grundlag for debat. Hvis det for nogen er mere overskueligt kan man sagtens læse de illustrerende fortællinger før man læser de redegørende, ligesom man godt kan læse kapitel 2 eller kapitel 3 før kapitel 1. Kapitlerne kan endvidere sagtens læses særskilt.


Sammenfattende kan man sige at hele bogen hænger sammen, men hvor kapitlet med T.U.R.N er en tilgangs-analytisk del om at rette sig imod meningsfuldhed, omhandler kapitlet om resonans mere den tilstand der heraf fremkommer hen imod den eksistentielle tryghed, som er målet og grundforudsætningen for både meningsfuldhed og resonans på en og samme tid.










Første del



Kunsten at være … meningsfuld.


Kunsten at være meningsfuld eller måske rettere ”Kunsten at være i stand til at rette sin opmærksomhed imod det meningsfulde”, må betragtes som et af bogens mest centrale kapitler. Her ligger nemlig en mulighed eller for nogle måske en nøgle til aktivt at ændre perspektiv i livet. Der hersker grundlæggende enighed om at meningsfuldhed er en afgørende faktor i forhold til vores trivsel. Derfor er meningsfuldhed i forhold til f.eks. vores arbejdsglæde også en dokumenteret afgørende faktor. Det at vi oplever vores arbejde som meningsfuldt, har derfor i mange år været et opmærksomhedspunkt hos arbejdsgivere i forhold til medarbejdertrivsel og fastholdelse.


Meningsfuldhed er også en afgørende faktor i forhold til èns modstandsdygtighed. Det har i flere studier vist sig, at de mennesker som er i stand til at bringe et meningsfuldt perspektiv i spil, dvs. rette opmærksomheden imod en sammenhæng, som er større end vedkommendes egen isolerede situation, har en større sandsynlighed for at overleve i spidsbelastede situationer. Det at rette sin opmærksomhed imod meningsfuldhed eller ”Kunsten at være meningsfuld”, er en evne man kan træne og blive bedre til at mestre ligesom så meget andet. I forsøget herpå viser der sig nogle grundlæggende strukturer, i forhold til, hvad det helt fundamentalt er meningsfuldt for mennesker at rette sig imod. Jeg vil løbende komme ind på indholdet i disse strukturer.


Inden da en indledende betragtning som kan være med til at belyse grundlaget for den menneskelige meningsfuldhed.


”Indledende betragtning.


”Menneskets dobbeltsidighed”


Som artsvæsner er vi som mennesker blevet tildelt den ”indsigtsfulde gave”, på godt og ondt, at livet holder op igen. Samtidig er vi født med et overlevelsesinstinkt, som til enhver tid driver os i retning af at udnytte og udvikle vores fulde potentiale som mennesker. Disse to kræfter vil altid ligge latent i os og de udgør tilsammen en dobbelthed, som vi på den ene side er nødt til at acceptere som et vilkår, for det er det, men som vi på den anden side næsten ikke kan ”holde ud”.


Den første side af selve det at være til som menneske består således i, at vi godt ved at tilværelsen hører op igen en dag.


Vi kan næsten ikke holde tanken ud, når vi er lykkeligst, for det gode må bare ikke stoppe igen vel?


Det er derfor vi siger til vores børn, at ”nu kan vi altså kun nå en tur mere i karussellen inden tivoliparken lukker”, for barnet får et lille chok hver gang det gode stopper. Det er jo en lillebitte bid af selve livets lagkage, vi tager fra dem hver gang tingene stopper. Vi kan mærke deres smerte eller skuffelse om man vil, så vi prøver at forberede dem, men det virker ikke rigtig vel? Vi skynder os så at sige til dem, at de må få noget slik i bilen på vejen hjem og så går det hele lidt igen. Stadig samme fænomen vi er oppe imod. Ting hører op!


Det er jo heller ikke nogen tilfældighed, at man på værtshuse ringer med klokken for sidste omgang. Jeg medgiver, at der også kan være et salgsargument for det, men det er også for at undgå frustration hos kunderne over, at nu er der ikke mere af det gode. Konklusionen kunne være, at så må vi bare ”lade være”. ”Lade være” med at gøre det der gør os lykkelige for så slipper vi for skuffelsen, når det hører op. ”Lade være” med at blive forelskede igen, når den vi elskede forlader os. ”Lade være” med at tage på ferie for det er ikke til at ”holde ud”, at vende tilbage til hverdagen og så videre.


Men her støder vi ind i den anden side af det livsvilkår, vi er blevet givet i gave fra fødslen.


Vi kan ikke. Vi kan ikke ”lade være”. For driften eller trangen til at udnytte vores potentiale er ikke kun et egoistisk personlighedsprojekt. Det er også en form for forpligtelse. Vi oplever, at vi er forpligtede til at være det vi er og udvikle os til at tage imod den gave livet er. Jeg skal her for klarhedens skyld indskyde, at jeg er ikke et troende menneske. Jeg taler kun om det forhold, at vi er bevidste om som art, at livet er givet os i gave for en tid. Vi føler os forpligtede til at tage imod livets muligheder og derfor fører mange af os også slægten videre, videreuddanner os, søger rigdom og oplevelser og hvad der ellers måtte ligge i denne ”livets honningkrukke”.


Vi kan ikke holde ud ikke at tage imod livet og vi kan heller ikke holde ud, at det holder op igen, men vi kan lære at leve med det og vi kan lære at smile af det forhold, at vi ved, at det er sådan det er.


Vi kan blandt andet lære at leve med det, ved at vende os imod meningsfuldheden i forsøget på at skabe eller genskabe en form for balance i det vilkår vi er underlagt som mennesker med de indsigter og drivkræfter, vi er udstyret med. Vi kan blive gode til at vende os imod eller rette vores opmærksomhed imod det meningsfulde. Vi kan øve os i Kunsten at være meningsfuldt til stede i livet. Ved at være til stede meningsfuldt i livet mens man retter sig imod de meningsfulde forudgivne strukturer i verden, bindes det at være til sammen med den verden, man er til i. Der bliver så at sige genskabt sammenhæng mellem oplevelsen af at være i live og oplevelsen af at være til i tid verden. Man sætter sig selv i forhold til noget andet end sig selv.



T.U.R.N. – indledende bemærkninger.


Jeg skal i det følgende prøve at skitsere de nævnte grundlæggende meningsfulde strukturer i tilværelsen, som man med mening kan rette sig imod, i tilstræbelsen på at skabe og genskabe sammenhæng.


For systematikkens skyld har jeg valgt at give denne bevægelse eller tilstræbelse et navn.


Jeg kalder den ”T.U.R.N”.


”T.U.R.N” betyder at vende, dreje eller rette sin opmærksomhed imod eller omkring noget meningsfuldt.


Jeg vender tilbage til en systematisk belysning af strukturerne i T.U.R.N. lidt senere. Inden da en kort refleksion over baggrunden for metodens indhold.


Baggrunden for T.U.R.N. handler om det forhold, at vi altid allerede deler noget med andre. Vi deler med hinanden i mange former og af mange årsager. Her er jeg dog udfordret af, at det jeg ønsker at dele, næppe lader sig rumme indenfor det medie, igennem hvilket vi oftest deler med hinanden, nemlig sproget. Meningsfuldheden i livets fænomener, er netop karakteriseret ved at kredse om det som sprogligt set vanskeligt lader sig indfange i begrebsmæssig form. Det meningsfulde er netop større end sproget og vi vil uundgåeligt miste noget af den meningsrigdom, vi forsøger at kommunikere omkring, når denne forsøges formidles sprogligt. På dansk benytter vi os således også af udtryk, som ”vi har noget på hjerte”, når vi vil sige noget meningsfuldt. Dette sproglige billede tilføres faktisk ikke nævneværdig betydning, ved at man udpensler, ”at der er tale om en følelse eller oplevelse af, at der er noget væsentligt, vi kan mærke, som vi ønsker at udtrykke i sproglig form”. Som sådan kan man indvende, at jeg er ved at underminere mit eget projekt, da jeg jo netop er ved at beskrive hvad meningsfuldhed handler om. Og dog, min ambition er ikke at gøre rede for meningsfuldhed. Jeg tilstræber blot at minde om, at vi kan vende os imod det meningsfulde.


Vi deler hele tiden oplevelser med hinanden. Vi gør det af mange grunde. Vi vil gerne ses. Vi vil gerne give til andre. Vi vil gerne bekræftes og vi vil gerne respekteres. Alt sammen på hver sin særegne måde anerkendelsesværdige begrundelser for at dele med hinanden.


Vi deler også for at genopleve og genskabe et tilhørsforhold til noget, som er større end os selv. Et tilhørsforhold til en sammenhæng.


Når jeg her deler noget, så er det for at give livet noget tilbage.


Man glemmer nemlig ofte, hvad det hele egentlig handler om. Det hedder værensglemsel og er et helt almindeligt fænomen, som har fået et fint navn indenfor filosofien. Man optages som alle andre af dagligdags gøremål, som rengøring, penge og forfængelighed. Man vil være rig og kendt og alt det der, ligesom alle andre. Man ser det som en nødvendighed at være optaget af sådanne ting, for livet kan ikke indoptages i rene doser hele tiden. Vi er som art ikke rustet til at koncipere livet i sin renhed og simpelhed hele tiden. Vi ville simpelthen bryde sammen, hvilket der også findes flere eksempler på mennesker gør, når de tager livet ind uden filter. Livet må indoptages i mindre doser, men holder vi helt op med at lade tilværelsen skinne igennem i sin mest umiddelbare og simple form, så vil vi til gengæld gå glip af selve kimen til modstandsdygtigheden imod ligegyldigheden, tomheden og egoismen, som uvægerligt vil sætte stemning i tilværelsen. En stemning vi ikke kan holde til at være i for længe ad gangen.


Begrebet stemning er centralt, fordi meningsfuldhed viser sig med det jeg vil kalde ”stemthed”. Det meningsfulde er ikke et bestemt fænomen eller konstaterbare hændelser. Det er fænomener, som er karakteriseret ved deres stemthed. Det meningsfulde indeholder en høj grad af ”god stemning” på den måde, at det viser sig for os i en for-stemt form. Meningsfuldheden er der altid allerede i forvejen. Derfor kan vi heller ikke selv skabe den gode stemning. Vi kan højest understøtte den eller facilitere den. Det er derfor vi forventningsafstemmer. Men vi kan ikke selv skabe eller konstruere den gode stemning helt alene. Hverken som mennesker eller ledere. Men vi kan rette os imod det meningsfulde med en positiv rettethed. Det er vores mulighed. Det kræver dog i første omgang en bestemt bevægelse. Vi må først og fremmest vende os imod det meningsfulde.


Så det jeg her deler, det er påmindelsen om tilværelsens forstemthed, som altid allerede er delt med andre.


Men hvorfor overhovedet lave en metode, som T.U.R.N i denne sammenhæng kommer til at fremstå som, når vi ved at en model eller metode jo netop ikke kan indfatte den forstemte og delte helhed, som den er udtryk for?


Hvordan håndterer vi dette bagvedliggende hvorfor?


Vi oplever hele tiden indenfor undervisning og vidensdeling, at vi taler om en metode, et redskab eller en tilgang til noget, som kan være med til at løse noget for os. Vi er meget optagede af at løse ting. Forløse, opløse og afløse f.eks.


Vi vil gerne forhindringerne til livs.


De fleste velkendte metoder, tilgange og modeller ”støder ind i” et hvorfor. Der er oftest et bagvedliggende hvorfor. Et hvorfor der retter sig imod, hvorfor vi overhovedet skal anvende netop denne model eller metode fremfor en anden, fordi der bagved spøger et spørgsmål, der trænger sig på, nemlig spørgsmålet om hvad meningen overhovedet er med at være optaget af det vi er optaget af.


Dette hvorfor kan være ødelæggende for megen god læring og altopslugende ved at negligere velmente tiltags egentlige relevans. Det må jo ikke ske vel?


Men vi må vel ret beset indrømme, at selv den mest geniale metodes eller models berettigelse først og fremmest besidder en nytteværdi i ovenfor anførte bestræbelse på at ”løse noget”. Det er denne ”nytteværdi”, vi ser anfægtet i disse år. Den kan ikke stå alene. For der mangler substans og vi kan ikke holde det ud længere. Vi kan ikke længere udholde at løse mere, for hermed forløses intet længere.


Der mangler noget. Der mangler svar på følgende:


Hvorfor er det netop denne metode vi skal bruge? Hvorfor giver netop den metode vi undervises i mening? For at kunne forholde os til dette, må vi først finde en måde at forholde os til det meningsfulde på. Ellers kan vi ikke vide om en metode giver mening for os.


Der kan som nævnt ikke sprogligt udtømmende gøres rede for meningsfuldhedens samlede indhold. Derfor er det i stedet ambition at henvise til en måde, hvorpå man bliver i stand til at vende sig imod den.


Det er dette T.U.R.N. handler om. Det handler om, at selv om vi ikke udtømmende kan gøre rede for selve meningsfuldheden, så kan vi opnå en form for beroligende overblik ved at forholde os til den metodisk. Det er dette overblik en model, metode eller tilgang som T.U.R.N. kan være med til at understøtte. Som sådan har metoden sin berettigelse.


T.U.R.N


Vend dig mod meningsfudheden

T.U.R.N – metode til meningsfuldhed.





andler om muligheden for at vende sig imod Tryghed, Udlevelse, Refleksion eller Nærvær for at finde/genfinde eller skabe/genskabe meningsfuldhed i livet og meningsfuldhed i måden, hvorpå man er i livet.


T.U.R.N. er en metode om meningsfuldhed til at leve med og lede sig selv og andre, som er udviklet gennem de seneste 30 års studier og livserfaringer som leder, konsulent, rådgiver, supervisor og menneske. Mit studie i filosofi og psykologi har skærpet min interesse for emnet og tekst, teorier og filosofier har inspireret til udviklingen af metoden T. U. R. N.


Metoden er således relevant for alle, der måtte interessere sig for emnet, men har også en særlig relevans for personer, der beskæftiger sig med ledelse. Arbejdsmiljøundersøgelser dokumenterer, at ”Meningsfuldhed i arbejdet” er en af de mest afgørende faktorer i forhold til forebyggelse af stress og fastholdelse af personale på arbejdspladsen. Dette er naturligvis en af de nytteværdier, som ikke kan stå alene, men ikke desto mindre, er det en væsentlig faktor ind i det at lede andre.


Det at lede andre, fordrer at man kan lede sig selv. Der findes utallige ledelsesteorier og redskaber til at være en god leder. Man bliver dog kun en afgørende leder for andre, hvis man med sit lederskab evner at skabe mening for sig selv og dermed også for andre. Skaber man ikke mening for andre med sin måde at lede på, vil man på sigt i bedste fald blot være ”den der er den”, som børn siger, når de leger fangeleg. Man vil kunne erstattes med et knips og man vil ikke blive husket for noget væsentligt. For nu at være ordentlig skal det naturligvis understreges, at man kan være en glimrende driftsleder eller produktionsleder uden hele tiden at henvise til ”meningsfuldheden i produktionen”. Der vil dog for de fleste opstå et spørgsmål om, hvad meningen med det vi bruger tiden til, det er.


Som leder vil man derfor stå stærkere, hvis man med sit væsen og sin ledelsesstil kan vise andre, hvori meningsfuldheden med arbejdet består. Sproget rækker ikke til fyldestgørende at gøre rede for det. Men vi kan vise hinanden retninger.


Metoden T.U.R.N. skal således forstås som en form for perspektivisme, som både kan bruges af den enkelte for sig selv, ligesom den kan bruges sammen med andre i tilstræbelsen af at opnå klarhed på, hvad der ligger til grund for, hvorfor man vælger og handler som man gør. Gennem supervision i metoden vil man ligeledes kunne blive mere bevidst om, hvad der i særlig grad er meningsfuldt for en selv.


Jeg har her valgt at reducere meningsrigdommens retninger til 4 overordnede platforme, man kan rette sig imod. Derfor 4 bogstaver T.U.R og N, som hver især repræsenterer meningsplatforme.


Jeg vil for overblikkets skyld forholde mig til de 4 platforme enkeltvis og undervejs holde dem op imod nogle universelle perspektiver (Tid, verden, væren og livet), i forhold til hvilke, det giver mening at forstå dem.


Det bliver en udfordring at undlade at forfalde til at tilfredsstille tidens tendens til at lave endnu et opslagsværk i selvudvikling. Undlade at tilfredsstille behovet for en metode eller en udviklingsguide eller en trinvis stige, man kan følge på vej mod målet om at blive mere fuldkommen selv.


Illusionen om at vise at selvindsigt skulle føre til evnen til, at man bliver en bedre udgave af sig selv, er ikke denne bogs projekt.


Projektet er snarere påmindelsen om, at meningen altid allerede er givet. Det metodiske i denne bog er til stede for læserens overbliks skyld. Der findes ingen selvudviklingens stige heri. Der mindes kun om menneskets cirklen omkring væsentlige perspektiver i tilværelsen. Det ene perspektiv har ingen forrang fremfor de andre. De betragtes som ligeværdige.


Jeg erklærer mig således uenig med Morten Albæk i, at selvindsigt fører til b, c og d og så videre.


Jeg er også uenig med Brenè Brown i at grundlæggende værdier og heraf følgende integritet og evnen til at udleve værdier i praksis, i sig selv udvikler mennesket i retning af at blive et bedre sig.


Hvad jeg imidlertid medgiver begge, det er deres skarpe blik for, hvad der blandt andet findes i tilværelsen af værdifulde perspektiver på, hvor man med mening kan rette sin opmærksomhed hen og hvad man med mening kan rette sin opmærksomhed imod.


Jeg er uenig i at langsommelighed, i sig selv er en metode til meningsfuldhed. Det handler ikke alene om tempo. Det handler om bevidsthed. Det tempofyldte, inspirerende, spændingsfyldte og sågar stressende kan sagtens være meningsfyldt, for den der netop trænger til dette.


Jeg minder således på ny blot om, at vi forbliver indfanget i vor tids higen efter målbare resultater, når vi stræber efter at give os selv og andre en konkret trinvis metode til realisering af os selv.


Vi kommer jo ikke til at finde meningen alene i og ved os selv.


Mening ér og har altid været.


Mening findes uagtet vores måde at opfatte den på. Forskellige kulturer har jo til forskellige tider opfattet mening som noget meget forskelligt. Men mennesker har altid haft behov for at finde mening i tilværelsen. Meningen ligger ikke i det enkelte individs egen udviklingsevne. Mening er altid allerede til stede forud for mennesket, sproget og fortolkningen.


Det vi imidlertid kan interessere os for, det er de mønstre og træk, igennem hvilke mening til enhver tid viser sig, er blevet formidlet, genfortalt og illustreret for mennesket. Her synes der nemlig at være noget genkendeligt. Nogle overordnede strukturer for opfattelsen af det meningsfulde i tilværelsen. Man finder hverken sin egen individuelle lykke eller meningen med sit eget liv ved at rette opmærksomheden mod disse. Ej heller bliver man den perfekte og mest fuldkomne udgave af sig selv. Det projekt vil jeg overlade til andre.


Man får imidlertid muligheden for til stadighed at blive mindet om, at man altid har muligheden for at rette sin opmærksomhed mod noget, som til enhver tid (mig bekendt) har været meningsfuldt for mennesket (som artsvæsen) at rette sig imod. Og netop det at have blik for denne mulighed mener jeg kan have uvurderlig værdi for mennesket i vor tid. En tid hvor stress og andre samtidssygdomme er voldsomt dominerende og medvirkende til mistrivsel.


(Igen må jeg minde om at øget trivsel ikke er formålet her. Men kunne bogen medvirke til øget trivsel hos bare en person, skulle det da glæde mig).


Men i en tid med oplevelser af stress og symptomsygdomme som frygt, selvskade, spiseforstyrrelse og lignende er det formålstjeneligt at tage livtag med den tilgrundliggende eksistentielle angst, som er medvirkende til disse tilstande. Jeg skriver bevidst medvirkende til, for jeg anerkender naturligvis at psykologiske fænomener og konkrete hændelser kan tilstøde individer, som også vil kunne betinge disse symptomer. Jeg må dog insistere på, at mennesker ikke påvirkes ens på baggrund af de samme belastninger. Det påviser ethvert studie. Det som er fælles for alle mennesker, det er imidlertid den helt basale viden om (erkendt eller uerkendt), at vi en dag ikke længere vil være i live.


En viden som altid vil manifestere sig i mennesket i form af en art eksistentiel angst.


Vi er alle bange for at dø. Den eneste der ikke er bange for at dø, er ikke den mest modige eller robuste i verden. Den eneste der ikke er bange for at dø, er den der ikke længere finder nogen mening med tilværelsen og derfor ikke har mere at miste, hvis den tilstand i virkeligheden overhovedet findes eller den der er så forpint af at være til at døden fremstår fredfyldt og lndrende. Pointen forbliver imidlertid den samme, nemlig at det der måske mangler som supplement til symptombehandlingen af de nævnte samtidssygdomme, det er oplevelsen af den meningsfuldhed tilværelsen i sig selv tilvejebringer, som modvægt til eksistentiel angst. Tilværelsens meningsfuldhed er netop den gave, som altid allerede er givet èn i form af, at man overhovedet eksisterer i tid Dette trænger vi måske til at minde os selv om. Som da min 14 årige datter ved middagsbordet en dag ud af den blå luft konstaterede, at det jo egentlig beror på en helt ubegribelig heldig tilfældighed at netop vi 5 (far, mor og 3 børn) overhovedet er tilstede i dette nu. Hun mindede om det rent biologiske mirakel ved dette forhold.


Heri findes måske den eneste reelle lindring mod angsten for at miste det man har kært, nemlig påmindelsen om den meningsfuldhed der er tilstede netop nu i dette øjeblik. Måden at tilnærme sig disse øjeblikke af meningsfuldhed har jeg samlet under bogstaverne T. U. R. N. for overblikkets skyld og for at minde om muligheden for, bevidst eller ubevidst, at rette sin opmærksomhed imod noget fremfor andet for at opnå kontakt med det meningsfulde i tilværelsen.


Jeg vil derfor nu starte med T.


T.


T. i T.U.R.N står for den rigdom af mening, som vi kan rette vores opmærksomhed imod, som er indeholdt i f.eks. begreberne Tradition, Tryghed og Tillidsfuldhed.


Der ligger under begreberne en fælles værdi, som bedst kan betegnes ved den ”Genkendelighed”, ”Struktur”, ”Tryghed” og ”Sikkerhed”, som alle mennesker til enhver tid har fundet mening i at vende sig imod.


Eksempelvis kan man vende sig imod traditionerne.


Julen og påsken er nogle af de traditionelle institutionaliserede kulturelle højborge de fleste fejrer. Der kan være mange interesser i at overbevise mennesker om hvorfor vi fejrer disse højtider. Forskellige religioner, fødevareproducenter, politikere og supermarkeder har en stor interesse i at bevare disse traditioner. Det religiøse grundlag svinder dog formentligt lidt ind og jeg gætter på at det i dag er en mindre procentdel der fejrer jul og påske, fordi deres tro tilsiger dem det, eller fordi de herigennem får genskabt et tilhørsforhold til deres gud og skaber. Lysten til at give og modtage og behovet for at være sammen med andre og genopleve det genkendelige, trygge og strukturerede vejer nok tungere i nyere tid.


Dette behov kan imidlertid dækkes på mange måder og her skiller julen og påsken sig ikke længere ud på samme måde som tidligere, hvor det var de tidspunkter, hvor folk havde fri samtidig. Der findes i dag et utal af anledninger til at forsamles og det er ganske let at føre ”samlende” aktiviteter ud i livet. Nogle vil hævde, at det er svært at finde tid til at samles på alle mulige tidspunkter. Dette er dog vist efterhånden en påvist illusion. Vi ved jo godt, at vi kun har så travlt, som vi selv vil have. Det med tiden vender vi tilbage til.


Grundlaget for det der står tilbage, når vi ser på eksempler på, hvordan vi til stadighed mødes i traditionsbundne former, det er for mig at se genkendeligheden, strukturen, trygheden og sikkerheden.


Det er heri incitamentet til at opretholde traditionerne består. Og med god grund. I mødet med det genkendelige genoplever vi noget, som tidligere har skabt en oplevelse af meningsfuldhed for os. Her bør vi dog for god ordens skyld udfolde billedet af traditioner for at undgå misforståelser. Når det traditionelle benævnes, så skal det naturligvis forstås i bred forstand. Der findes jo rigtig mange mennesker, for hvem julen og påsken ikke vækker gode minder og derfor med god grund ikke gentages på traditionel vis. Det er med andre ord ikke selve julen eller påsken jeg taler om som meningskonstituerende traditioner i sig selv. Lad os derfor folde det mere ud.


Det er genkendeligheden i strukturerne og mønstrene i en given aktivitet eller oplevelse, som er værdifuld at vende sig imod. Dette kan ligge i måden, man traditionelt med tryghed og f. eks i stilhed møder naturen gennem dybe vejrtrækninger eller i den forventningsfulde måde, hvorpå man indtager pubben op til en fodboldkamp på storskærmen. Den næsten ritualiserede måde man påklæder sig, mens man indtager en bestemt drink inden en bytur med vennerne eller når man drikker sin morgenkaffe af den samme kop hver morgen.

